TITTEL Store kontraster på Nyhavna.

INGRESS Tett i tett med gamle gråsprengte Dora 2 har det nye toppmoderne bygget Trondheim Maritime Senter vokst opp på rekordtid.

TEKST OG FOTO Jan-Are Hansen

Bygget er på mange måter et av startskuddene for forvandlingen av Nyhavna fra industriområde til et moderne kontor- og boliglandskap slik det legges opp til i kommunens nye arealplan. 

Uvanlige grep
- Det er ganske byggeplass her ennå, men det er sånn det skal være, forklarer eiendomsforvalter i Koteng, Sissel D. Gerhardsen, smilende mens vi navigerer håndverkere og utstyr over seks etasjer. 
Trondheim Maritime Senter har en estimert kostnad på 150 millioner kroner og skal stå ferdigstilt til jul. Blant de første som flytter inn er de to medeierne i bygget - Trondheim Havn og Koteng.
- Vi har holdt til i Verftsgata i mange år. Det var på tide å finne noe større. Da var Nyhavna et naturlig valg for oss, sier hun til Bydelsavisa Strinda idet vi kommer til nordvestveggen i bygget. Og den er ganske spesiell for å si det mildt. Det er nemlig den værbitte sørøst fasaden til Dora 2.
- Flott, ikke sant? Vi har valgt å integrere det historiske aspektet som en del av bygget vårt. Et møte mellom gammelt og nytt, forteller Gerhardsen.
- Et uvanlig arkitektonisk grep med store kontraster?
- Det kan du godt si. På en måte er det et tidsvindu som sier noe om området vi bygger nytt i, mener hun.

Bruker containere
Å bruke Dora 2 som vegg er ikke den eneste detaljen som gjør Trondheim Maritime Senter til et bygg litt utenom det vanlige. I inngangspartiet står det to digre containere av typen man venter å finne helt andre plasser enn i et moderne næringsbygg.
- Disse skal vel ut etter hvert?
- Neida, de skal stå der de står nå. De blir en del av det ferdige bygget, og skal brukes som møterom etter at de har blitt oppgradert og innredet. Igjen så har vi tenkt på Nyhavnas historie og karakter. Dette er et gammelt industriområde, og det skal vi ta med oss som en del i den nye bygningsmassen, forklarer Gerhardsen.

Blant de første
Utenfor er sjefen selv, Ivar Koteng, nettopp ferdig med å gi potensielle leietagere en omvisning i det 9500 kvadratmeter store bygget.
- Nyhavna er et utrolig spennende område i byutviklingen. Utenfor selve bykjernen, men likevel veldig nært, sier han til Bydelsavisa Strinda.
- Dette er et av de første større nybyggene her under kommunens nye arealplan?
- Trondheim Maritime Senter ble prosjektert noe før den planen var helt ferdig, men det er riktig at vi er blant de aller første. Området er i stor forandring. For oss som en av Trondheims største eiendomsutviklere er det avgjørende å være en del av denne prosessen, sier Koteng.

Tøft leiemarked
Det er i dag et overskudd på næringsareal i Trondheim. Det er beregnet at litt over 10 prosent av den totale næringsarealmassen i byen står tom uten leietagere.
- Markedet er tøft, men samtidig så tror vi at området Nyhavna og byggets karakter er attraktive argumenter for offentlige aktører og næringslivet, mener Koteng og myser opp mot veggplatene av cortenastål som gir nybygget en helt spesiell karakter ikke ulik den nye Handelshøyskolen i Trondheim.
- Platene i fasaden har den egenskapen at de ruster i to år, og så er prosessen over. Etterpå så er veggene vedlikeholdsfrie, forklarer Koteng.
Gerhardsen nikker.
- Som jeg nevnte tidligere så er intensjonen vår å ta vare på noe av industrihistorien til Nyhavna, avslutter hun.

BILDETEKST1 (Trondheim Maritime Senter):
Ikke noe å utsette på utsiken fra toppetasjen.

BILDETEKST2 (Trondheim Maritime Senter):
Veggen til Dora 2 er en integrert del av det nye bygget i Skippergata 14.

BILDETEKST3 (Trondheim Maritime Senter):
- For oss som en av Trondheims største eiendomsutviklere er det avgjørende å være en del av utviklingen på Nyhavna, sier eiendomsforvalter i Koteng, Sissel D. Gerhardsen og eier Ivar Koteng med gamle Dora 2 og splitter nye Trondheim Maritime Senter, vegg i vegg i bakgrunnen.